Sexuálna výchova (seriál)

Sexuálna výchova je britský televízny seriál. Námetom seriálu je odpoveď na otázku „Čo by sa stalo, keby sa na strednej škole stal z tínedžera sexuálny terapeut?“ Tvorcom seriálu je scenáristka a producentka Laurie Nunnová, vyrobila ho spoločnosť Netflix. Premiéru mal v roku 2019. Štvrtá séria mala premiéru 21. septembra 2023.
Produkcia.
Na námete začala Laurie Nunnová pracovať okolo roku 2014. Sexuálna výchova sa stal prvým seriálom produkovaným Netflixom, ktorý mal koordinátora intimity. Druhá séria mala premiéru v januári 2020.
Vývoj.
28. novembra 2017 bolo oznámené, že Netflix seriál odobril. "Sexuálna výchova" bola vytvorená Laurie Nunnovou a Ben Taylor mal byť režisérom. Výkonnými producentmi mali byť Jamie Campbell a Joel Wilson cez svoju produkčnú spoločnosť Eleven Films. 4. decembra 2018 bola oznámená premiéra, ktorá sa mala konať 11. januára 2019. 1. februára 2019 Netflix oznámil zadanie druhej série, ktorá mala premiéru 17. januára 2020. 10. februára 2020 Netflix zadal tretiu sériu. Vo videu a liste pre akcionárov Netflixu v apríli 2021 Ted Sarandos, výkonný a obsahový riaditeľ spoločnosti potvrdil, že tretia séria by mala byť uvedená v druhej polovici roku 2021. 24. júna 2021 bolo oznámené, že tretia séria bude mať premiéru 17. septembra 2021. 25. septembra, 8 dní po premiére tretej série bolo oznámené, že "Sexuálna výchova" bude pokračovať štvrtou sériou. 5. júla 2023 bolo oznámené, že štvrtá séria bude posledná. Autorka Laurie Nunnová potvrdila, že piata séria "Sexuálnej výchovy" nie je v pláne: „Postavám sa končí stredoškolské obdobie, v ktorom sa už necítia stratene, dozreli a sú pripravené posunúť sa ďalej.“
Obsadenie.
17. mája 2018 boli Gillian Andersonová, Emma Mackeyová, Asa Butterfield, Ncuti Gatwa, Connor Swindells a Kedar Williams-Stirling oznámení ako hlavní účinkujúci. 16. júla 2018 bolo oznámené, že James Purefoy bude hrať vedľajšiu postavu. Dan Levy, Thaddea Grahamová, Lisa McGrillisová a Eshaan Akbar boli obsedení do 4. série. Simone Ashley, Tanya Reynoldsová a Patricia Allisonová v seriáli nepokračovali.
Filmovanie.
Filmovanie sa uskutočnilo na viacerých miestach waleskej a anglickej strany údolia Wye Valley, vrátane miest Llandogo, Tintern, Symonds Yat, Monmouth a Redbrook. Počas roku 2018 fimovanie prebehlo v Penarth, Vale of Glamorgan. Scény, ktoré sa odohrávali na Moordale Secondary School boli natočené na bývalom kampuse University of South Wales v Caerleon, Newporte. Scény v bazéne boli sfilmované v komplexe Newport International Sports Village. Natáčanie druhej série sa uskutočnilo od mája do septembra 2019 vrátane scén točených vo Forest of Dean.
Vo februári 2021 bola tretia séria točená vo viacerých oblastiach v Kente. Točilo sa na Shorncliffe Military Cemetery v Sandgate a Hawthorne Trench. Obe tieto miesta predstavovali miesta Prvej svetovej vojny vo Francúzsku pre 5. časť série. Jedna zo scien pre 7. časť sa točila v Harbour Arm vo Folkerstone Harbour.
Štvrtá séria.
V štvrtej sérii je viac transrodových a nebinárnych osôb. Išlo o autorkin zámer. Motivovaná bola rastúcou transfóbiou či ignorovaním zdravotných potrieb transrodových ľudí. Podľa Nunnovej sú trans ľudia často z konverzácii o nich vylúčení. Pomocou nebinárnej postavy Cal sa diváci dozvedajú o rodovej dysfórii. Rolu hrá nebinárna osoba Dua Saleh. Rovnako aj Anthony Lexa a Felix Mufti ako Abbi a Roman sú transrodoví.
Ohlas.
Seriál bol koncom septembra 2023 najsledovanejším netflixovým seriálom na Slovensku.